Document ID: 32010R0741

РЕГЛАМЕНТ (ЕС) № 741/2010 НА КОМИСИЯТА
от 17 август 2010 година
за изменение на регламенти (ЕО) № 1490/2002 и (ЕО) № 2229/2004 относно датата, до която разрешенията може да продължат да са в сила, в случаите, когато нотификаторът е внесъл заявление съгласно ускорената процедура, предвидена в Регламент (ЕО) № 33/2008
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1) , и по-специално член 8, параграф 2, втора алинея от нея,
като има предвид, че:
(1)
С Регламент (ЕО) № 1490/2002 на Комисията от 14 август 2002 г. за определяне на допълнителни подробни правила за изпълнение на третия етап на работната програма, посочена в член 8, параграф 2 от Директива 91/414/ЕИО на Съвета и за изменение на Регламент (ЕО) № 451/2000 (2) и Регламент (ЕО) № 2229/2004 на Комисията от 3 декември 2004 г. относно определяне на допълнителни подробни правила за изпълнение на четвъртия етап на работната програма, посочена в член 8, параграф 2 от Директива 91/414/ЕИО на Съвета (3), се определят подробни правила за изпълнение на третия и на четвъртия етап на работната програма, посочена в член 8, параграф 2 от Директива 91/414/ЕИО.
(2)
В случаите, когато нотификаторът оттегля подкрепата си за включването на активното вещество в приложение I към Директива 91/414/ЕИО съгласно член 11д от Регламент (ЕО) № 1490/2002 или член 24д от Регламент (ЕО) № 2229/2004, разрешенията трябва да бъдат оттеглени до 31 декември 2010 г.
(3)
За повечето от разглежданите вещества заявленията са били подадени съгласно ускорената процедура, предвидена в членове 14-19 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (4).
(4)
С цел приключване на проверката на разглежданите вещества е необходимо да се удължи периодът за оттегляне на разрешения от държавите-членки по отношение на разглежданите вещества.
(5)
Поради това регламенти (ЕО) № 1490/2002 и (ЕО) № 2229/2004 следва да бъдат съответно изменени.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Изменение на Регламент (ЕО) № 1490/2002
В член 12, параграф 3 от Регламент (ЕО) № 1490/2002 се добавя следното изречение:
„Най-късната дата за оттегляне на разрешения от държавите-членки обаче е 31 декември 2011 г., в случай че заявлението е подадено съгласно ускорената процедура, предвидена в членове 14-19 от Регламент (ЕО) № 33/2008 на Комисията (5).
Член 2
Изменение на Регламент (ЕО) № 2229/2004
В член 25, параграф 3 от Регламент (ЕО) № 2229/2004 се добавя следното изречение:
„Крайният срок за оттегляне на разрешения от държавите-членки обаче е 31 декември 2011 г., в случай че заявлението е подадено съгласно ускорената процедура, предвидена в членове 14-19 от Регламент (ЕО) № 33/2008 на Комисията (6).
Член 3
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 август 2010 година.

Labels: 10
20
3
6
12